Noordwes steeds beroerd meer as jaar ná ingrypingNkosazana Dlamini-Zuma. Foto: ANA/David Ritchie Sewentien maande sedert die nasionale regering die administrasie van al elf provinsiale regeringsdepartemente in Noordwes oorgeneem het, is die meeste departemente steeds grotendeels wanfunksioneel. Die provinsiale tesourie is boonop die ergste af. Dr. Nkosazana Dlamini-Zuma, minister van samewerkende regering en tradisionele sake, het in die parlement ’n vorderingsverslag gelewer oor die nasionale regering se ingryping in die administrasie van Noordwes se provinsiale regering. Sy het die verslag gelewer in antwoord op ’n skriftelike parlementêre vraag deur die DA-LP Cilliers Brink. Die nasionale regering het ingegryp na aanleiding van die chaos wat die administrasie van oudpremier Supra Mahumapelo, ’n geswore meeloper van oudpres. Jacob Zuma, veroorsaak het. Volgens Dlamini-Zuma is die meeste van die departemente minder as 50% funksioneel. Die kantoor van die premier is tans 64% funksioneel, die departement van gesondheid 45%, die departement van onderwys 53%, die departement van gemeenskapsveiligheid en vervoerbestuur 47% en die departement van openbare werke en paaie 56% funksioneel. Die departement van landbou en landelike ontwikkeling staan op 52% funksionaliteit, die departement van samewerkende regering en tradisionele sake op 49%, die departement van menslike nedersettings op 67%, die departement van maatskaplike ontwikkeling op 50% en die departement van ekonomiese ontwikkeling, omgewing, bewaring en toerisme op 47%. Die provinsiale tesourie is ŉ skamele 28% funksioneel. Dlamini-Zuma het onderneem om later vandeesmaand ’n meer gedetailleerde vorderingsverslag in die Nasionale Raad van Provinsies ter tafel te lê.